એ બધી જ ઑફિસોના ધમધમાટની વચ્ચે, પેલા ધરપકડ કરનારા અધિકારીઓના પ્રમાણમાં એકાઉન્ટિંગના વિષયમાં વધારે અને પૂરતું જ્ઞાન ધરાવતા ગેસ્ટાપોના એક માણસે ઓસ્કરની પુછપરછ શરૂ કરી. કોઈ કસ્ટમ અધિકારી રોકડ રકમની દાણચોરીના શકમંદને પકડી લાવ્યો હોય અને તેના સામનમાંથી ફૂલછોડ નીકળે ત્યારે જેવી રમુજ ફેલાય, કંઈક એવી જ રમુજ એ અધિકારીની રીતભાતમાં દેખાતી હતી! ઓસ્કરને એણે જણાવ્યું, કે યુદ્ધ-સામગ્રીનું ઉત્પાદન કરતા બધા જ ઉદ્યોગોની તપાસ થઈ રહી હતી. ઓસ્કરને તેના પર વિશ્વાસ બેસતો ન હતો, છતાં તેણે કોઈ જવાબ ન આપ્યો. ગેસ્ટાપો અધિકારી તેને સમજાવતો હતો, કે તમે સમજી શકશો હેર શિન્ડલર, કે યુદ્ધસામગ્રી પૂરી પાડતા બધા ઉદ્યોગોની એ નૈતિક ફરજ બને છે, કે તેમની ફેક્ટરીઓમાં બનતી બધી જ વસ્તુઓ જર્મન રાષ્ટ્રના આ મહાન કાર્યને સમર્પિત થવી જોઈએ, અને કોઈ પણ વેપારીએ ગેરકાયદે લેવડદેવડ કરીને જર્મન કબજા હેઠળના વિસ્તારોની સરકારને આર્થિક હાની પહોંચે તેવી કોઈ પણ પ્રવૃત્તિથી દૂર રહેવું જોઈએ.